વહુના અજાણતા થયેલ ગલત, ખોટા વર્તનને આંખ આડા કાન કરી હૈયામાં સમાવી લેવાની છે. વહુને તેની ખૂબીઓ ખામીઓ, ખાસિયતો સહીત સ્વીકારી લેવાની છે. વહુની ખૂબીઓને ઓળખવાની છે, ખામીઓને અવગણવાની છે, ખાસિયતોને જાણી લેવાની જરૂર હોય છે. વહુમાં જે કંઈ આવડતનો અભાવ હોય તેની પરખ કરી તેની આવડતને વધુને વધુ કેળવવાની છે, વહુમાં રહેલી કોઈ વિશિષ્ટ ટેલેન્ટ, પ્રતિભાને પ્રોત્સાહિત કરી બહાર લાવવાની જરૂર હોય છે. તેના સુખની અને પ્રસન્નતાની કાળજી લેવાની છે. વહુ પર સખ્ત નિયત્રણ રાખતા પહેલાં એટલું વિચારી જોજો કે એ નિયંત્રણ એનાં હિત માટે છે કે, તમારા અહંકાર માટે છે. સમ્યક સમજ દ્વારા અહંકારને અલવિદા કરી વહુ કેટલાં અરમાનો લઈને પુત્રવધુ તમારા ઘરે આવી છે તેનું ધ્યાન પણ હોવું જરૂરી છે. તમારા અરમાનોને પુરા કરવાની અપેક્ષા રાખતા પહેલાં વહુના અરમાનોને પણ જાણી લેવાની પણ જરૂર હોવી જોઈએ. પરિવારના સહુના હૃદયમાં વહુ માટે અપાર લાગણી, અને પ્રેમની પ્રતીતિ કરાવી દેવાની જરૂર હોય છે. સાસરિયામાં મળેલો પ્રેમ વહુને સહુના થઈ જવામાં જરાયે કસર નહીં રાખે એટલું ખાતરીપૂર્વક કહી શકાય, વહુને સાસરે ‘દીકરીનું’ સંબોધન ઘણું વહાલું લાગતું હોય, દીકરીનું સંબોધન કરી તમારા વાત્સલ્યનું દર્શન કરાવજો. જોજો કદાચ એવું ન થાય કે પ્રેમ આપવાના બદલે વહુને તિરસ્કાર મળે, જેથી વહુ પિયરને ભૂલવાના બદલે પિયરને સતત યાદ કરતી રહે, સાસુને મમ્મી માનવાને બદલે કંઈ બીજું જ માની લે! સાસરે ગયેલી તમારી દીકરીના દર્શન તમારે ઘરે આવેલી વહુમાં કરજો! જે કામ અહંકાર સાચવી, અધિકાર જમાવવા દ્વારા નથી થઈ શકતું તે અંત:કરણને જીવંત બનાવી કરી શકાય છે. વાસ્તવમાં માતાપિતા પોતાના પુત્ર પ્રત્યેની જે જવાબદારી, ફરજ અત્યાર સુધી નિભાવતા હતાં તે જો આ પ્રકારની તમામ જવાબદારી વહુને સોંપી દે, વહુ અને દીકરા વચ્ચે વધુને વધુ નિકટતા કેળવાય એવાં જો પ્રયત્ન કરવામાં આવે તો વહુમા વિશ્વાસનું સિંચન થશે.